ToekomsVenster: Hy verhoor smeekgebede | Maroela Media
Ek het die Here lief, want Hy verhoor my smeekgebede. Hy het na my geluister toe ek Hom aangeroep het. Bande van die dood het my omsluit, doodsangs het my aangegryp, ek het benoud en bekommerd geword. Toe het ek die Naam van die Here aangeroep: "Here, red my tog!" – Psalm 116:1-4
As ons eers na die tweede gedeelte van die teksvers kyk, herinner die woorde ons aan tye van nood en onsekerheid in ons eie lewe. Daar is min indien enige mense wat dié ongemak gespaar bly.
"Bande van die dood het my omsluit", ja, daar was oënskynlik geen wegkomkans vir die digter nie. "Ikabod."
"Doodsangs het my aangegryp." Diegene wat erge angs (deesdae 'n siektetoestand) al beleef het, sal weet dis benouend, ontstellend, dit tap 'n mens se energie en dit is uiters bedreigend.
Benoud en bekommerd vertel ons nog meer van die digter se onsekerheid. Dit het regtig sleg gegaan met hom. Hoe gaan dit vandag met jou?
Terloops, nie die vinnige "goed, dankie" wat niks meer as aangeleerde goeie maniere is nie. Nee, hoe gaan dit regtig met jou?
Dalk moet jy vandag erken, ver minder as goed.
Toe Hy roep, toe Hy benoud smeek, was die Here (soos altyd) daar. Reddend, genadig, liefdevol, die veiligheidsnet van ons bestaan.